b"\n_START_ARTICLE_\nSant Pere de Ripoll\n_START_SECTION_\nHist\xc3\xb2ria\n_START_PARAGRAPH_\nLa parr\xc3\xb2quia de Sant Pere fou consagrada l'any 880. Deu anys m\xc3\xa9s tard el temple fou ampliat i va ser consagrat de nou, pel bisbe Gotmar de Vic. Era el temple parroquial, destinat als feligresos que vivien prop del monestir. D'estil rom\xc3\xa0nic, aprofit\xc3\xa0 parts de l'antic edifici prerom\xc3\xa0nic. _NEWLINE_En el segle XI es va refer l'edifici, amb una planta de tres naus acabades en tres absis semicirculars. Aquest temple va perdurar fins a finals del segle XVI o principis del XVII, quan es va reformar completament el seu interior. En el segle XIV, es van construir torres i els murs de migjorn i de tramuntana, que formaven part de les defenses del monestir, fet que alter\xc3\xa0 l'estructura del temple. A finals del segle XVII es va construir la capella de la Congregaci\xc3\xb3, bene\xc3\xafda l'any 1704. Durant la invasi\xc3\xb3 francesa el temple fou saquejat i destru\xc3\xaft parcialment. En el segle XIV es van construir torres i els murs de migjorn i de tramuntana, que formaven part de les defenses del monestir, fet que alter\xc3\xa0 l'estructura del temple. L'any 1860 es van arreglar els danys, es va construir el p\xc3\xb2rtic d'entrada i es va ampliar el presbiteri. _NEWLINE_En 1893, quan fou restaurat el monestir de Santa Maria de Ripoll, es va traslladar la parr\xc3\xb2quia a l'esgl\xc3\xa9sia del monestir i el temple de Sant Pere pass\xc3\xa0 a ser secundari. La pres\xc3\xa8ncia del Monestir condicion\xc3\xa0 qualsevol intervenci\xc3\xb3 al seu entorn. Per aix\xc3\xb2, l'actuaci\xc3\xb3 de l'arquitecte Josep Maria Pericas fou molt discreta en deixar la fa\xc3\xa7ana de l'esgl\xc3\xa9sia en segon pla i conservant l'opacitat del mur que tanca la pla\xc3\xa7a. En 1936 el temple va ser profanat i els seus retaules destru\xc3\xafts. Posteriorment no es va restablir el culte i des d'aleshores s'utilitza amb fins culturals. L'edifici fou remodelat per tal d'allotjar el Museu Folkl\xc3\xb2ric de Ripoll, modificant encara m\xc3\xa9s la seva fisonomia externa.  _NEWLINE_\xc3\x89s destacable l'escala helico\xc3\xafdal de volta de rajola amb coronament cer\xc3\xa0mic que accedeix a la planta destinada a l'arxiu-museu."